ΓΡΑΠΤΗ ΕΡΩΤΗΣΗ E-1456/96 υποβολή: Klaus Rehder (PSE) προς την Επιτροπή (12 Iουνίου 1996)

Θέμα: Εξοικονομήσεις στην αφορά του γάλακτος στον προϋπολογισμό της Ευρωπαϊκής Ενώσεως

Κατά την τελευταία δεκαετία οι δαπάνες του προϋπολογισμού της ΕΕ για το γάλα μειώθηκαν κατά 31 τοις εκατό. Από του Ιανουαρίου 1995 έως τον Απρίλιο 1996 οι επιστροφές κατά την εξαγωγή περικόπηκαν κατά 12% για το βούτυρο, κατά 34% για το αποκορυφωμένο γάλα σε σκόνη, κατά 37% για το τυρί Edam και κατά 19% για το τυρί Emmental. Το προσχέδιο προϋπολογισμού ΕΕ για το 1997 εμφαίνει στο Τμήμα Εγγυήσεων εξοικονομήσεις στον τομέα του γάλακτος κατά 11,1% που ανέρχονται σε 3,738 δισ. Ecu.

1. Σε τί οφείλονται οι περικοπές α) κατά την τελευταία δεκαετία και β) από του Ιανουαρίου 1995 έως τον Απρίλιο 1996;

2. Ποίοι συγκεκριμένοι λόγοι υπάρχουν για τη μείωση που εμφαίνει το προσχέδιο προϋπολογισμού για το 1997;

Απάντηση του κ. Fischler εξ ονόματος της Επιτροπής (26 Iουνίου 1996)

1. Κατά τα τελευταία δέκα έτη, η Επιτροπή έχει αναπροσαρμόσει τις επιστροφές κατά την εξαγωγή στον τομέα του γάλακτος, λαμβάνοντας υπόψη την κατάσταση που επικρατεί στην αγορά εντός της Κοινότητας, την κατάσταση της αγοράς σε τρίτες χώρες και, ανάλογα με την περίπτωση, την ανάγκη τήρησης των ελάχιστων τιμών εξαγωγής που έχουν καθοριστεί στο πλαίσιο των διεθνών ρυθμίσεων για τα γαλακτοκομικά στη Γενική Συμφωνία Δασμών και Εμπορίου (GATT). Οι μειώσεις που έχουν προκύψει από τις αρχές του 1995 εκφράζουν ιδιαίτερα το μέγεθος των τιμών στη διεθνή αγορά. Επιπλέον, η εφαρμογή των νέων ρυθμίσεων για τις διεθνείς συναλλαγές, που συμφωνήθηκε στο πλαίσιο του Γύρου της Ουρουγουάης, απαιτεί την τήρηση εκ μέρους της Κοινότητας ορισμένων ετήσιων ποσοτικών και χρηματοδοτικών ορίων για επιδοτούμενες εξαγωγές από την 1η Ιουλίου 1995. Η ανάγκη να διασφαλισθεί ότι ο όγκος και η αξία των αδειών εξαγωγής θα εκφράζουν τα εν λόγω όρια, αντικατοπτρίζεται επομένως στην πολιτική της Επιτροπής σχετικά με τις επιστροφές κατά την εξαγωγή.

Εντός των ορίων που επιβάλλονται από τις νέες ρυθμίσεις για τις διεθνείς συναλλαγές, η Επιτροπή εξακολουθεί να καθορίζει τις επιστροφές κατά την εξαγωγή, λαμβάνοντας υπόψη την κατάσταση της αγοράς τόσο στο εσωτερικό όσο και στις τρίτες χώρες. Θα πρέπει να σημειωθεί το γεγονός ότι, στη βάση αυτή, αποφασίστηκε κατά τα τέλη του Απριλίου 1996 να αυξηθούν οι επιστροφές για το βούτυρο και το βουτυρέλαιο κατά 9% περίπου.

2. Για τον τομέα του γάλακτος, το προσχέδιο του προϋπολογισμού για το 1997 προβλέπει συνολικές πιστώσεις ύψους 3.738 εκατ. ECU, ποσό που εκφράζει μείωση κατά 466 εκατ. ECU σε σύγκριση με τις πιστώσεις στον προϋπολογισμό του 1996, οι οποίες ανήλθαν σε 4.204 εκατ. ECU. Η μείωση αυτή εκφράζει την προσδοκία ότι, σε σύγκριση με τις υποθέσεις στις οποίες βασίστηκε ο προϋπολογισμός του 1996 οι αγορές για το γάλα και τα γαλακτοκομικά προϊόντα θα είναι σταθερότερες κατά το 1997, επιτρέποντας να καθοριστούν για το 1997 ποσοστά των επιστροφών κατά την εξαγωγή και ορισμένων ενισχύσεων για την εσωτερική διάθεση βουτύρου και αποκορυφωμένου γάλακτος, σε σημαντικά χαμηλότερα επίπεδα από εκείνα που προβλέπονταν αρχικά στον προϋπολογισμό του 1996. Επιπλέον, λόγω του γεγονότος ότι τα ετήσια όρια για επιδοτούμενες εξαγωγές, τα οποία συμφωνήθηκαν στο πλαίσιο του Γύρου της Ουρουγουάης, μειώνονται σταδιακά, επιβάλλεται η μείωση των ποσοτήτων ορισμένων γαλακτοκομικών προϊόντων τα οποία δύνανται να εξαχθούν κατά το 1997, σε σύγκριση με το 1996. Τούτο αφορά ιδίως τα τυριά και την ομάδα «άλλα γαλακτοκομικά προϊόντα» που περιλαμβάνει το πλήρες γάλα σε σκόνη, το συμπυκνωμένο γάλα και νωπά προϊόντα.

Θα πρέπει να σημειωθεί το γεγονός ότι ήδη για το 1996 η πολύ ικανοποιητικότερη κατάσταση της αγοράς σε σχέση με τα αρχικά προβλεφθέντα στον προϋπολογισμό, θα έχει ως συνέπεια να αναμένεται ότι οι σημερινές δαπάνες στον τομέα του γάλακτος θα είναι αρκετά χαμηλότερες από τις αρχικές πιστώσεις του προϋπολογισμού των 4.204 εκατ. ECU. Τούτο αντικατοπτρίζεται στο προσχέδιο του συμπληρωματικού και διορθωτικού προϋπολογισμού τον οποίον ενέκρινε η Επιτροπή στις 5 Ιουνίου 1996.